ব্যাঘ্রবাহিনী রূপে আজও পুজিত হয়ে আসছে মদনপুরের জমিদার বাড়ির দুর্গা

অন্ডাল: অন্ডালের (Andal) মদনপুরের (Madanpur) জমিদার বাড়ির দুর্গা আজও ব্যাঘ্রবাহিনী রূপে পূজিত হয়ে আসছেন প্রাচীন প্রথা মেনে। প্রায় ২১৮ বছর আগে এই পুজোর সূচনা করেছিলেন পরিবারের প্রথম জমিদার মহেশ চন্দ্র চট্টোপাধ্যায়। জনশ্রুতি অনুযায়ী, স্বপ্নাদেশে দেবী তাঁকে মূর্তি প্রতিষ্ঠার নির্দেশ দেন এবং সেই রূপেই দেবীর প্রতিমা গড়ে ওঠে। একইভাবে দুর্গাপুরের মৃৎশিল্পী ভুবন মিস্ত্রিকেও মা স্বপ্নে দর্শন দিয়ে প্রতিমা গড়তে বলেন (District News)।

দেবীর অনন্য বৈশিষ্ট্য হল তিনি বাঘের ওপরে আসীন, বাম পাশে গণেশ ও ডান পাশে কার্তিক। এই বিশেষ রূপ অন্যত্র সচরাচর দেখা যায় না। শুরু থেকেই যে নিয়মে পুজো অনুষ্ঠিত হত, আজও সেই একই নিয়ম মেনে চলে। জমিদার পরিবারের বহু সদস্য কর্মসূত্রে বিদেশে থাকলেও পুজোর চারদিন তাঁরা ফিরে আসেন পিতৃভিটায়।

আরও পড়ুন: নবমীতে নিম্নচাপ, দশমীতে দুর্যোগের পূর্বাভাস

এই সময় পুজো ঘিরে এলাকায় উৎসবের আমেজ ছড়িয়ে পড়ে। পারিবারিক পুজো হলেও গ্রামের প্রায় সবাই এতে যোগ দেন। পুজোর দিনগুলিতে পরিবারের ঘরে আর রান্না হয় না—মন্দির প্রাঙ্গণেই মায়ের জন্য দু’বেলা ভোগের আয়োজন করা হয় এবং সেই ভোগেই সকলের আহার সম্পন্ন হয়। ঐতিহ্য ও আবেগের মেলবন্ধনে এখনও ভক্তদের টান অটুট এই ব্যাঘ্রবাহিনী দুর্গার আরাধনায়।